CELEX: 32020D1223(01)
Language: et
Date: 2020-11-26 00:00:00
Title: Euroopa tasandi erakondade ja Euroopa tasandi poliitiliste sihtasutuste ameti otsus, 26. november 2020, jätta MTÜ Rahu ja Vabaduse Ühendus registreerimata (Ainult ingliskeelne tekst on autentne) 2020/C 448/01

23.12.2020   
               
               
                  ET
               
               
                  Euroopa Liidu Teataja
               
               
                  C 448/1
               
            
         Euroopa tasandi erakondade ja Euroopa tasandi poliitiliste sihtasutuste ameti otsus,
         26. november 2020,
         jätta MTÜ Rahu ja Vabaduse Ühendus registreerimata
         (Ainult ingliskeelne tekst on autentne)
         (2020/C 448/01)
         EUROOPA TASANDI ERAKONDADE JA EUROOPA TASANDI POLIITILISTE SIHTASUTUSTE AMET,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. oktoobri 2014. aasta määrust (EL, Euratom) nr 1141/2014, mis käsitleb Euroopa tasandi erakondade ja Euroopa tasandi poliitiliste sihtasutuste põhikirja ning rahastamist, (1) eriti selle artiklit 9,
         võttes arvesse MTÜ Rahu ja Vabaduse Ühendus esitatud taotlusi
         ning arvestades järgmist:
         
                     (1)
                  
                  
                     Euroopa tasandi erakondade ja Euroopa tasandi poliitiliste sihtasutuste amet (edaspidi „amet“) sai 12. ja 26. augustil 2020 MTÜ-lt Rahu ja Vabaduse Ühendus Euroopa tasandi erakonnana registreerimise taotluse.
                  
               
                     (2)
                  
                  
                     Nimetatud taotlustes tugineti Rahu ja Vabaduse Ühenduse varasemale registreerimisele Euroopa tasandi erakonnana vastavalt määrusele (EL, Euratom) nr 1141/2014 (2).
                  
               
                     (3)
                  
                  
                     Amet tuletas 27. augustil 2020 meelde, et Rahu ja Vabaduse Ühendus kustutati registrist 13. septembri 2018. aasta otsusega (3) ja seepärast tuleb tal uuesti registreerimiseks taotleda registreerimist vastavalt määrusele (EL, Euratom) nr 1141/2014.
                  
               
                     (4)
                  
                  
                     Rahu ja Vabaduse Ühendus esitas 4. septembril 2020 dokumendid, mis olid aga samad mis 12. ja 26. augustil juba esitatud dokumendid.
                  
               
                     (5)
                  
                  
                     8. septembril 2020 sai amet Saksamaa partei Nationaldemokratische Partei Deutschlands liikmesust kinnitava tõendi.
                  
               
                     (6)
                  
                  
                     10. septembril 2020 kordas amet, et Rahu ja Vabaduse Ühendus peab esitama Euroopa tasandi erakonnana registreerimiseks taotluse.
                  
               
                     (7)
                  
                  
                     Rahu ja Vabaduse Ühendus esitas 18. septembril 2020 uue taotluse (koos eelmiste taotlustega, edaspidi „taotlus“), mis sisaldas muu hulgas Hispaania partei Falange Española de las JONS ja Kreeka partei E.LA.SYN liikmesust kinnitavaid tõendeid.
                  
               
                     (8)
                  
                  
                     Amet teatas 19. oktoobril 2020 Rahu ja Vabaduse Ühendusele, et taotlus ei ole täielik, ning märkis lisaks, et kõigest kolme eri liikmesriigi kolme partei liikmesust kinnitavate tõendite esitamine on registreerimiseks igal juhul ilmselgelt ebapiisav.
                  
               
                     (9)
                  
                  
                     Amet võttis 26. oktoobril 2020 vastu Rahu ja Vabaduse Ühendusele adresseeritud esialgse hinnangu, milles esitas oma esialgse seisukoha, et taotlus ei vasta vähemalt ühele määruse (EL, Euratom) nr 1141/2014 artikli 3 lõikes 1 sätestatud tingimusele.
                  
               
                     (10)
                  
                  
                     Rahu ja Vabaduse Ühendus ei tõendanud nimelt, et ta vastab määruse (EL, Euratom) nr 1141/2014 artikli 3 lõike 1 punktis b sätestatud tingimusele (edaspidi „esindatuse miinimumnõuded“).
                  
               
                     (11)
                  
                  
                     Kõnealuse sätte kohaselt on Euroopa tasandi erakonnana registreerimise tingimuseks, et taotleja tõendab, et tema liikmeserakonnad on Euroopa Parlamendi, riikide parlamentide, piirkondlike parlamentide või piirkondlike assambleede liikmetega esindatud vähemalt veerandis liikmesriikides või et tema või tema liikmeserakonnad on saavutanud viimastel Euroopa Parlamendi valimistel vähemalt veerandis liikmesriikidest vähemalt kolm protsenti igas liikmesriigis antud häältest.
                  
               
                     (12)
                  
                  
                     Liikmeserakondade esindatust silmas pidades oleks Rahu ja Vabaduse Ühenduse taotluses olnud võimalik arvesse võtta dokumente, mis olid seotud ainult kolme liikmesriigiga: i) Saksamaa, ii) Kreeka ja iii) Hispaania, ning selline esindatuse tase ei ole piisav esindatuse miinimumnõuete täitmiseks, mille kohaselt on vaja olla esindatud vähemalt seitsmes liikmesriigis.
                  
               
                     (13)
                  
                  
                     Rahu ja Vabaduse Ühendus ei esitanud ka dokumente, mis tõendaksid, et ühendus või tema liikmeserakonnad said viimastel Euroopa Parlamendi valimistel vähemalt seitsmes liikmesriigis vähemalt kolm protsenti igas liikmesriigis antud häältest, ning igal juhul kehtiksid mutatis mutandis samad kaalutlused, mis on esitatud põhjenduses 12.
                  
               
                     (14)
                  
                  
                     Amet palus oma esialgses hinnangus Rahu ja Vabaduse Ühendusel esitada soovi korral kirjalikud märkused 10. novembriks 2020 ning kordas seejuures, et taotlus on igal juhul puudulik.
                  
               
                     (15)
                  
                  
                     Rahu ja Vabaduse Ühendus ei esitanud esialgse hinnangu kohta märkusi ega kommentaare.
                  
               
                     (16)
                  
                  
                     Seda arvesse võttes ei ole ametil enam vaja hinnata taotluse põhjendatust ülejäänud osas,
                  
               ON VASTU VÕTNUD KÄESOLEVA OTSUSE:
         
            Artikkel 1
            MTÜ Rahu ja Vabaduse Ühendus esitatud taotlus Euroopa tasandi erakonnana registreerimiseks lükatakse tagasi.
         
         
            Artikkel 2
            Käesolev otsus jõustub selle teatavakstegemise päeval.
         
         
            Artikkel 3
            Käesolev otsus on adresseeritud
            
                        MTÜ-le Rahu ja Vabaduse Ühendus (Alliance for Peace and Freedom ASBL)
                     
                  
                        Rue Abbé Cuypers 3
                     
                  
                        1040 Bruxelles/Brussel
                     
                  
                        BELGIQUE/BELGIË
                     
                  
         
            Brüssel, 26. november 2020
            
               
                  Euroopa tasandi erakondade
               
               
                  ja Euroopa tasandi poliitiliste sihtasutuste ameti nimel
               
               
                  direktor
               
               M. ADAM
            
         
         
            (1)  ELT L 317, 4.11.2014, lk 1.
         
            (2)  Ameti 9. veebruari 2018. aasta otsus Rahu ja Vabaduse Ühenduse (Alliance For Peace and Freedom) registreerimise kohta (ELT C 193, 6.6.2018, lk 9).
         
            (3)  Ameti 13. septembri 2018. aasta otsus kustutada Rahu ja Vabaduse Ühendus registrist (ELT C 417, 16.11.2018, lk 11).